Polisiehoof veroordeel Brondal-plaasaanval’n Veiligheidswag is dood en ’n boer ernstig beseer in ’n skietvoorval Maandag (2 Augustus 2021) op ’n plaas buite Mbombela (Nelspruit). (Foto: Albert Gryvenstein / Bossies Community Justice) “Ons mag nie rus voordat al die vuurwapens teruggevind is en die verdagtes agter tralies is waar hulle hoort nie.” Só het lt.genl. Semakaleng Manamela, polisiehoof in Mpumalanga, Vrydag oor die skietaanval gesê wat Maandag op ’n plaas naby Brondal buite Mbombela (Nelspruit) plaasgevind het. Drie verdagtes word in verband met dié aanval gesoek. Maroela Media het berig ’n 52-jarige veiligheidswag is tydens die voorval doodgeskiet terwyl ’n 63-jarige boer ernstig beseer is en met ’n noodhelikopter na ’n hospitaal vervoer moes word. Drie ander mense, onder wie nog ’n veiligheidwag en twee vroue, het ligte beserings opgedoen. Manamela sê dié wag is deur die verdagtes ontwapen, as gyselaar aangehou en aangerand. Volgens inligting het drie onbekende, gemaskerde mans omstreeks 06:00 op die plaas toegeslaan en was hulle met minstens twee gewere en een pistool gewapen. Die betrokke veiligheidswagte, albei van J&M/Fidelity ADT, is na die toneel ontbied om ondersoek in te stel toe hulle paaie met dié van die aanvallers gekruis het. Die aanvallers was glo in uniforms soortgelyk aan dié van veiligheidswagte geklee. Manamela het nou opdrag gegee dat die verdagtes spoedig vasgetrek en in hegtenis geneem word. “Sekerlik het iemand in die gemeenskap al iets gesien of iets van die verdagtes waarna ons op soek is gehoor. Ons hoop dat lede van die publiek die polisie met inligting sal help om die verdagtes op te spoor.” Die Vryheidsfront Plus het die afgelope week gesê dat dié aanval ’n bewys is dat die polisie, veral tydens die Covid-19-inperkingstyd, nie sy plig behoorlik sonder die hulp van plaas- en buurtwagte asook gemeenskapspolisiëringsforums kan nakom nie. Manamela doen ’n beroep op enigeen wat inligting oor die voorval het om kapt. Johannes Motau by 082 448 9480 te bel.